Predkladacia správa

	Minister spravodlivosti a podpredseda vlády predložil na rokovanie vlády, ktoré bolo dňa 12. januára 2005, návrh Plánu legislatívnych úloh vlády SR na rok 2005. Vláda materiál schválila uznesením č. 24. 

	Materiál bol v rámci medzirezortného pripomienkového konania predložený i ministerstvu financií. Dodatočne bol do návrhu uznesenia vlády zapracovaný bod B.3, ktorým sa uložilo podpredsedovi vlády a ministrovi financií
„vyčleniť z rezervy vlády do rozpočtovej kapitoly Úradu vlády SR 1 500 000 Sk na odmeny pre členov Legislatívnej rady vlády SR na rok 2005“.

	Úloha B.3. nebola s ministerstvom financií vopred konzultovaná, a preto ministerstvo financií nemalo možnosť upozorniť, že podľa § 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov „O použití prostriedkov podľa odseku 2 písm. a) (t.j. rozpočtovej rezervy vlády) rozhoduje vláda na návrh ministra financií“.
	
	Materiál, ktorý vláda schválila uznesením 24/2005, nepredkladal podpredseda vlády a minister financií.

	To znamená, že vláda SR odsúhlasila na podnet podpredsedu vlády a ministra spravodlivosti uznesenie, ktorým sa odmeny pre členov Legislatívnej rady vlády SR navrhujú rozpočtovo kryť spôsobom, ktorý nie je v súlade so zákonom. 

V súvislosti s tým, že návrh uznesenia vlády bol dodatočne doplnený o bod B.3. mimo  pripomienkového konania, bol porušený aj Rokovací poriadok vlády v zmysle Smernice na prípravu a predkladanie materiálov na rokovanie vlády SR, ktorý v Čl. 10 ods. 2 a v Čl. 15 zakotvuje povinnosť predkladateľa, pripomienkovať navrhovaný materiál s podpredsedami vlády a ministrami a s tými orgánmi a inštitúciami, ktorým sa ukladajú úlohy, alebo ktorých sa problematika týka pred ich predložením do vlády.  
	
	Úloha B.3. z uznesenia vlády č. 24/2005 sa neprijala v súlade so zákonom, a preto nie je z pozície ministerstva financií realizovateľná. S cieľom odstrániť uvedený nesúlad so zákonom navrhuje ministerstvo financií zrušiť bod B.3. uznesenia vlády č. 24 z 12. januára 2005.

	Napriek tomu, že vyčlenenie odmien pre členov Legislatívnej rady vlády SR nie je výdavkovým titulom, ktorý má charakter nepredvídaného výdavku (t.j. na účel, na ktorý sa rezervy prioritne tvoria), ministerstvo financií rešpektuje skutočnosť, že vláda sa už k uvoľneniu uvedenej sumy kladne vyjadrila. Preto MF SR navrhuje vyčleniť odmeny pre členov Legislatívnej rady vlády SR v objeme 1,5 mil. Sk na základe zákonného postupu.

	Materiál sa na rokovanie vlády predkladá bez zásadných pripomienok (vyhodnotenie medzirezortného pripomienkového konania je súčasťou materiálu).